Oila institutini mustahkamlash sohasida kadrlarni qayta tayyorlash va ularning malakasini oshirish bo‘yicha maxsus o‘quv kurslari tashkil etish to‘g‘risida

O‘zbekiston Respublikasi Prezidentining “Xotin-qizlarni qo‘llab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari to‘g‘risida” 2018-yil 2-fevraldagi PF-5325-son Farmoniga muvofiq Vazirlar Mahkamasi qaror qiladi:
 1. O‘zbekiston Respublikasi Prezidentining “Xotin-qizlarni qo‘llab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari to‘g‘risida” 2018-yil 2-fevraldagi PF-5325-son Farmoniga muvofiq:
 “Oila” ilmiy-amaliy tadqiqot markazining Qoraqalpog‘iston Respublikasi, viloyatlar va Toshkent shahar boshqarmalari tomonidan yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish, shuningdek, oiladagi ma’naviy-axloqiy qadriyatlarni mustahkamlashga oid boshqa masalalar sohasida kadrlar malakasini oshirish va ularni qayta tayyorlash bo‘yicha maxsus o‘quv kurslari (keyingi o‘rinlarda maxsus o‘quv kurslari deb ataladi) tashkil etilganligi;
 maxsus o‘quv kurslarida qayta tayyorlash va malaka oshirish “Oila” markazi tomonidan O‘zbekiston Xotin-qizlar qo‘mitasi, O‘zbekiston Respublikasi Sog‘liqni saqlash vazirligi, Oliy va o‘rta maxsus ta’lim vazirligi bilan birgalikda ishlab chiqiladigan va tasdiqlanadigan o‘quv dasturlari asosida amalga oshirilishi ma’lumot uchun qabul qilinsin.
 2. Oila institutini mustahkamlash sohasida kadrlarni qayta tayyorlash va ularning malakasini oshirish bo‘yicha maxsus o‘quv kurslari tashkil etish to‘g‘risidagi nizom ilovaga muvofiq tasdiqlansin.
 3. Quyidagilar maxsus o‘quv kurslarining asosiy vazifalari etib belgilansin:
 yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish hamda oiladagi ma’naviy-axloqiy qadriyatlarni mustahkamlash sohasida kadrlarni qayta tayyorlash va ularning malakasini oshirishni tashkil etish;
 oila institutini mustahkamlash, oilaning reproduktiv salomatligi va demografik rivojlanishi, uning farovonligi va xotirjamligini oshirish;
 er-xotin, ota-ona va farzandlar, er-xotin va ularning ota-onalari o‘rtasidagi munosabatlar, shuningdek zamonaviy oilaning namunali shaklini hamda “Oila jamiyat va davlat himoyasida” konstitutsiyaviy prinsipini keng targ‘ib etish va jamiyatga singdirish;
 zamonaviy namunali oilaning mezonlarini belgilashda ishtirok etish, zamonaviy oilani rivojlantirish muammolari, oilaning ichki munosabatlari, shaxslararo munosabatlarni, boy madaniy tarixiy meros va an’anaviy oilaviy qadriyatlarni o‘rganish;
 oila-nikoh munosabatlari sohasidagi O‘zbekiston Respublikasi qonunchiligi va xalqaro tajribani o‘rganish;
 oila institutini rivojlantirish va uning zamonaviy shaklini joriy etish.
 4. Belgilansinki:
 maxsus o‘quv kurslari o‘tkazish bo‘yicha o‘quv-uslubiy rahbarlik va monitoring O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazi (keyingi o‘rinlarda “Oila” markazi deb ataladi) tomonidan amalga oshiriladi;
 maxsus o‘quv kurslari “Oila” markazi, xotin-qizlar qo‘mitalari, fuqarolik holati dalolatnomalarini yozish organlari xodimlarini qayta tayyorlash va ularning malakasini oshirishga yo‘naltiriladi, shuningdek, oila institutini mustahkamlash sohasida faoliyat yuritayotgan boshqa tashkilotlar xodimlarining malakasi oshiriladi;
 maxsus o‘quv kurslari tinglovchilari tarkibini shakllantirish hamda qayta tayyorlash va malaka oshirish reja-jadvalini tuzish “Oila” markazining boshqarmalari tomonidan “Oila” markazi bilan kelishilgan holda amalga oshiriladi;
 maxsus o‘quv kurslarida o‘quv mashg‘ulotlarini o‘tkazish uchun soatbay haq to‘lash sharti bilan yetakchi ta’lim, tadqiqot va ilmiy muassasalarning xodimlari, shuningdek amaliyotchi mutaxassislar jalb etiladi;
 qayta tayyorlash va malaka oshirishning tasdiqlangan rejasiga kiritilgan va maxsus o‘quv kurslariga o‘qishga yo‘llangan tinglovchilarning asosiy ish joyi bo‘yicha o‘rtacha oylik ish haqi o‘qish davrida saqlanib qoladi;
 malaka oshirish uchun maxsus o‘quv kurslariga yuborilgan boshqa shaharlik tinglovchilarga to‘lanadigan sutkalik pul va ta’lim olish joyiga bir marta borib kelish bo‘yicha sarflangan xarajatlar ularni yuborayotgan tomon hisobidan belgilangan tartibda qoplanadi;
 maxsus o‘quv kurslarini tashkil etish va o‘tkazish bilan bog‘liq xarajatlarni, shu jumladan o‘quv mashg‘ulotlariga jalb etiladigan mutaxassislar mehnatiga haq to‘lash, kurslar tinglovchilari uchun o‘quv, tarqatma materiallar va kanselyariya anjomlarini xarid qilish xarajatlarini moliyalashtirish Xotin-qizlarni va oilani qo‘llab-quvvatlash jamoat fondi mablag‘lari hamda qonun hujjatlarida taqiqlanmagan boshqa manbalar hisobidan amalga oshiriladi;
 maxsus o‘quv kurslari tashkil etish uchun “Oila” markazining boshqarmalariga Qoraqalpog‘iston Respublikasi, viloyatlar va Toshkent shahridagi tibbiyot kasb-hunar kollejlaridan ijara to‘lovining “nul” qiymati bo‘yicha, tegishli kommunal va foydalanish xarajatlarini qoplash shartisiz o‘quv xonalari ajratiladi.
 5. O‘zbekiston Respublikasi Sog‘liqni saqlash vazirligi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2018-yil 1-maygacha “Oila” markazi boshqarmalarining buyurtmalariga asosan tibbiyot kasb-hunar kollejlaridan maxsus o‘quv kurslarini tashkil etish va o‘tkazish uchun zarur xonalar ajratilishini ta’minlasin.
 6. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari “Oila” markazi boshqarmalarining buyurtmalariga asosan:
 maxsus o‘quv kurslarini tashkil etish uchun ajratiladigan xona va auditoriyalarda, zarur hollarda, ta’mirlash-tiklash ishlarini bajarsin, shuningdek, Xotin-qizlarni va oilani qo‘llab-quvvatlash jamoat fondi mablag‘lari hamda qonun hujjatlarida taqiqlanmagan boshqa manbalar hisobidan ularni zarur mebel va jihozlar, kompyuter texnikasi va o‘quv texnikasi vositalari bilan jihozlasin;
 maxsus o‘quv kurslariga yuborilgan tinlovchilarga ta’lim muassasalarining talabalar uylaridan joy ajratilishini ta’minlasin.
 7. “Oila” markazi:
 bir oy muddatda O‘zbekiston Xotin-qizlar qo‘mitasi, O‘zbekiston Respublikasi Sog‘liqni saqlash vazirligi, Oliy va o‘rta maxsus ta’lim vazirligi bilan birgalikda — qayta tayyorlash va malaka oshirish bo‘yicha o‘quv rejalari va dasturlarini ishlab chiqsin va tasdiqlasin, ularning muntazam yangilab borilishini ta’minlasin;
 O‘zbekiston Respublikasi Oliy va o‘rta maxsus ta’lim vazirligi bilan birgalikda — maxsus o‘quv kurslarida o‘quv mashg‘ulotlarini o‘tkazish uchun oliy ta’lim muassasalarining yuqori malakali professor-o‘qituvchilar tarkibi jalb etilishini ta’minlasin;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda — o‘quv jarayoni o‘qitishning zamonaviy shakl va usullari, ilg‘or pedagogik, axborot-kommunikatsiya va innovatsion texnologiyalardan foydalangan holda tashkil etilishini ta’minlasin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Xotin-qizlar qo‘mitasi raisi T.K. Narbayeva, O‘zbekiston Respublikasi Sog‘liqni saqlash vaziri A.Q. Shadmanov va “Oila” markazi direktori zimmasiga yuklansin.
 1. Ushbu Nizom oila instituti sohasida kadrlarni qayta tayyorlash va ularning malakasini oshirish bo‘yicha maxsus o‘quv kurslarining (keyingi o‘rinlarda maxsus o‘quv kurslari deb ataladi) maqsad va vazifalarini, ulardan o‘tish, shuningdek maxsus o‘quv kurslarining o‘quv jarayonini tashkil etish va tinglovchilarning bilimini baholash tartibini belgilaydi.
 2. Maxsus o‘quv kurslari O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazi (keyingi o‘rinlarda “Oila” markazi deb ataladi), Xotin-qizlar qo‘mitasi va fuqarolik holati dalolatnomalarini yozish organlari xodimlarini qayta tayyorlash va ularning kasbiy malakasini oshirishga yo‘naltirilgan. 
 Malaka oshirish bo‘yicha maxsus o‘quv kurslarida Oila institutini mustahkamlash sohasida faoliyatni amalga oshiruvchi boshqa tashkilotlar xodimlarining ishtiroki tavsiya xususiyatiga ega.
 3. Maxsus o‘quv kurslari “Oila” markazining Qoraqalpog‘iston Respublikasi, viloyatlar va Toshkent shahar boshqarmalari huzurida tashkil etiladi.
 4. Maxsus o‘quv kurslarining maqsadi kadrlarning xotin-qizlar va oilalarni har tomonlama qo‘llab-quvvatlash, ular bilan maqsadli ishlashni tashkil etish, oilalardagi ma’naviy-axloqiy muhitni mustahkamlash va sog‘lomlashtirish bo‘yicha kasbiy bilimlari, qobiliyatlari va ko‘nikmalarini tizimli yangilab borishdan iborat.
 5. Quyidagilar maxsus o‘quv kurslarining vazifalari hisoblanadi:
 yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish hamda oiladagi ma’naviy-axloqiy qadriyatlarni mustahkamlash sohasida kadrlarni qayta tayyorlash va ularning malakasini oshirishni tashkil etish;
 oila institutini mustahkamlash, oilaning reproduktiv salomatligi va demografik rivojlanishi, uning farovonligi va xotirjamligini oshirish;
 er-xotin, ota-ona va farzandlar, er-xotin va ularning ota-onalari o‘rtasidagi munosabatlar, shuningdek zamonaviy oilaning namunali shaklini hamda “Oila jamiyat va davlat himoyasida” konstitutsiyaviy prinsipini keng targ‘ib etish va jamiyatga singdirish;
 zamonaviy namunali oilaning mezonlarini belgilashda ishtirok etish, zamonaviy oilani rivojlantirish muammolari, oilaning ichki munosabatlari, shaxslararo munosabatlarni, boy madaniy tarixiy meros va an’anaviy oilaviy qadriyatlarni o‘rganish;
 oila-nikoh munosabatlari sohasidagi O‘zbekiston Respublikasi qonunchiligi va xalqaro tajribani o‘rganish;
 oila institutini rivojlantirish va uning zamonaviy shaklini joriy etish.
 6. Ushbu Nizomning 2-bandi birinchi xatboshida nazarda tutilgan xodimlar muntazam, yiliga kamida bir martda tegishli yo‘nalishlar bo‘yicha bepul asosda malaka oshirishdan o‘tishlari shart.
 7. Maxsus o‘quv kurslaridan o‘tish tegishli yo‘nalishlar bo‘yicha tasdiqlangan malakaviy talablar, o‘quv rejalari va dasturlariga muvofiq tashkil etiladi. O‘quv rejalari va dasturlari har yili oilaga oid davlat siyosatining ustuvor yo‘nalishlari asosida takomillashtiriladi.
 8. Qayta tayyorlashning qancha davom etishi ilgari olingan oliy ta’lim darajasiga, qayta tayyorlashning turi va ko‘p mehnat talab qilishiga, o‘qitish shakllariga bog‘liq bo‘ladi va asosiy ishdan ajralgan holda o‘qitilganda kamida 576 soat bo‘lishi kerak.
 O‘quv yuklamasining eng ko‘p hajmi haftasiga 36 soat etib belgilanadi. Asosiy ishdan ajralgan holda o‘qitishda auditoriya mashg‘ulotlarining eng ko‘p hajmi haftasiga 24 soat etib belgilanishi kerak.
 O‘quv yuklamasining umumiy hajmi fanlar bloklari bo‘yicha, kadrlar buyurtmachisi tomonidan belgilanadigan qayta tayyorlashga talablardan kelib chiqqan holda taqsimlanadi.
 9. Malaka oshirish kurslarida o‘qish “Oila” markazi tomonidan tasdiqlangan 72 soatlik o‘quv dasturlari bo‘yicha ikki hafta davomida ishdan ajralgan holda amalga oshiriladi.
 O‘quv yuklamasining eng ko‘p hajmi haftasiga 36 soat etib belgilanadi. O‘quv yuklamasini rejalashtirishda tinglovchilarning mustaqil ishlashiga alohida e’tibor qaratiladi.
 10. “Oila” markazi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda har yili malaka oshirish kurslaridan o‘tishning belgilangan davriyligiga muvofiq o‘qitish yo‘nalishlari bo‘yicha malaka oshirish kurslari tinglovchilari tarkibini shakllantiradi va tasdiqlaydi.
 11. Maxsus o‘quv kurslariga kelgan tinglovchilarni qabul qilish tasdiqlangan reja-jadval asosida “Oila” markazining Qoraqalpog‘iston Respublikasi, viloyatlar va Toshkent shahar boshqarmasi boshlig‘ining buyrug‘i bilan amalga oshiriladi.
 12. Tasdiqlangan reja-jadvalga kiritilgan va maxsus o‘quv kurslariga o‘qishga yo‘llangan tinglovchilarning asosiy ish joyi bo‘yicha o‘rtacha oylik ish haqi o‘qish davrida saqlanib qoladi.
 13. Maxsus o‘quv kurslariga yo‘llangan tinlovchilarga ta’lim olish joyiga bir marta borib kelish bo‘yicha sarflangan xarajatlar ularni yuborayotgan tomon hisobidan belgilangan tartibda qoplanadi.
 14. “Oila” markazi:
 maxsus o‘quv kurslari faoliyatiga o‘quv-uslubiy rahbarlikni amalga oshiradi;
 O‘zbekiston Xotin-qizlar qo‘mitasi, O‘zbekiston Respublikasi Sog‘liqni saqlash vazirligi, Oliy va o‘rta maxsus ta’lim vazirligi bilan birgalikda maxsus o‘quv kurslarida qayta tayyorlash va malaka oshirish bo‘yicha o‘quv rejalari va dasturlarini ishlab chiqadi va tasdiqlaydi hamda ularning doimo yangilanishini ta’minlaydi;
 qayta tayyorlash va malaka oshirish tizimini takomillashtirish mexanizmlari va usullarini belgilaydi;
 maxsus o‘quv kurslari o‘qituvchilarining malakasini oshirishni tashkil etadi;
 malaka oshirish tizimiga o‘qitishning zamonaviy shakl va metodlarini, ilg‘or pedagogika, axborot-kommunikatsiya va innovatsiya texnologiyalarini joriy etadi;
 maxsus o‘quv kurslarida ta’lim olish va o‘qitish jarayoni monitoringini olib boradi.
 15. O‘zbekiston Respublikasi Oliy va o‘rta maxsus ta’lim vazirligi:
 qayta tayyorlash va malaka oshirishning o‘quv-metodik asoslarini ishlab chiqishga ko‘maklashadi; 
 maxsus o‘quv kurslarida o‘quv mashg‘ulotlarini o‘tkazish uchun oliy ta’lim muassasalarining yuqori malakali professor-o‘qituvchilar tarkibini jalb etishda amaliy yordam ko‘rsatadi;
 16. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari “Oila” markazining buyurtmanomalari asosida:
 maxsus o‘quv kurslarini tashkil etish uchun ajratiladigan xona va auditoriyalarda ta’mirlash-tiklash ishlarini bajaradi, shuningdek, ularni zarur mebel va jihozlar, kompyuter texnikasi va o‘quv texnikasi vositalari bilan jihozlaydi;
 maxsus o‘quv kurslariga yuborilgan tinlovchilarga ta’lim muassasalarining talabalar uylaridan joy ajratilishini ta’minlaydi.
 17. Maxsus o‘quv kurslari tegishli yo‘nalishlar bo‘yicha malakaviy talablar, o‘quv rejalari va dasturlarini hisobga olgan holda, kurslar faoliyatini va resurs ta’minotini budjetdan tashqari moliyalashtirish asosida, tinglovchilarni sifatli o‘qitish uchun moddiy-texnik baza, professor-o‘qituvchilar tarkibi mavjud bo‘lgan holda tashkil etiladi.
 Mutaxassislar va professor-o‘qituvchilar tarkibi shartnoma asosida jalb etiladi.
 18. Qayta tayyorlash va malaka oshirish kurslarida o‘quv mashg‘ulotlarining quyidagi asosiy turlari qo‘llaniladi: 
 ma’ruza;
 interaktiv seminar;
 amaliy mashg‘ulot;
 sayyor mashg‘ulot;
 tajriba almashish;
 mustaqil o‘qish;
 bitiruv ishini himoya qilish.
 Tegishli axborot-metodik va tashkiliy-texnik baza mavjud bo‘lgan taqdirda maxsus o‘quv kurslari masofadan o‘qitish usullari qo‘llanilgan holda tashkil etilishi mumkin.
 19. Auditoriyada o‘tkaziladigan barcha mashg‘ulotlar turlari 80 daqiqa davom etadi, o‘quv mashg‘ulotlari oralig‘idagi tanaffus kamida 10 daqiqani tashkil etadi.
 20. Qayta tayyorlash va malaka oshirish kurslaridagi o‘quv jarayoni guruhlarning to‘ldirilishiga bog‘liq holda tinglovchilar soni, qoidaga ko‘ra, kamida 15 — 20 kishini tashkil etgan akademik guruhlarda tashkil etiladi.
 21. Uzrli sabablar bilan o‘qishni davom ettira olmaydigan tinglovchilar o‘z arizasiga ko‘ra tinglovchilar safidan chiqariladi. Uzrsiz sabablar bilan 30 soatdan ko‘p hajmda mashg‘ulotlarda qatnashmaganlik uchun kurslarning tinglovchilari “Oila” markazining Qoraqalpog‘iston Respublikasi, viloyatlar va Toshkent shahar boshqarmasi rahbarining buyrug‘i bilan tinglovchilar safidan chiqariladi.
 Tinglovchilar safidan chiqarish “Oila” markazining Qoraqalpog‘iston Respublikasi, viloyatlar va Toshkent shahar boshqarmasi boshlig‘ining buyrug‘i bilan rasmiylashtiriladi.
 22. Maxsus o‘quv kurslarida mashg‘ulotlar o‘tkazishga shartnoma asosida yuqori malakali kadrlar, xorijiy mutaxassislar, o‘quv-uslubiy xodimlar va amaliyotchi mutaxassislar jalb etiladi.
 23. Qayta tayyorlash kurslari tinglovchilarining bilimi bitiruv ishini himoya qilish, malaka oshirish kurslari tinglovchilarining bilimi esa suhbat asosidan baholanadi.
 Maxsus o‘quv kurslari tinglovchilarini baholashni tashkil etish va o‘tkazish uchun “Oila” markazining Qoraqalpog‘iston Respublikasi, viloyatlar va Toshkent shahar boshqarmalari tomonidan tegishli sohalarning ilg‘or mutaxassislari orasidan kamida 3 — 5 kishidan iborat komissiya shakllantiriladi.
 24. Baholash jarayonida uzrli sabab bilan ishtirok etmagan tinglovchilar navbatdagi guruh tinglovchilari bilan birgalikda ishtirok etishlari mumkin.
 25. Qayta tayyorlash bo‘yicha o‘quv dasturlari talablarini muvaffaqiyatli bajargan tinglovchilarga ushbu Nizomning 1-ilovasiga muvofiq davlat namunasidagi qayta tayyorlash to‘g‘risida diplom, malaka oshirish o‘quv dasturlari talablarini bajargan tinglovchilarga esa — ushbu Nizomning 2-ilovasiga muvofiq sertifikat beriladi.
 26. Maxsus o‘quv kurslarini tashkil etish va o‘tkazish bilan bog‘liq xarajatlarni, shu jumladan, o‘quv mashg‘ulotlarini o‘tkazishga jalb etiladigan mutaxassislar mehnatiga haq to‘lash, kurslar tinglovchilari uchun o‘quv, tarqatma materiallar va kanselyariya anjomlarini xarid qilish xarajatlarini moliyalashtirish Xotin-qizlarni va oilani qo‘llab-quvvatlash jamoat fondi mablag‘lari hamda qonun hujjatlarida taqiqlanmagan boshqa manbalar hisobidan amalga oshiriladi.
 Qayta tayyorlash haqida davlat namunasidagi diplom A4 formatli oq qog‘ozdagi varaqda ofset usulida besh xil rangdan foydalangan holda: matn uchun — qora rangda, rasmlar tasviri uchun — yashil, ko‘k, qizil ranglarda, fon uchun — och pushti rangda bosib chiqariladi.
 Varaqning chap qismida chetidan 10 mm chekingan holda eni 32 mm bo‘lgan O‘zbekiston Respublikasi Davlat bayrog‘i tasvirlangan tasma joylashtiriladi. Tasmaning yuqori qismida diametri 30 mm bo‘lgan O‘zbekiston Respublikasi Davlat gerbi tasviri, past qismida esa — 35 mm o‘lchamli ikkita kvadrat qo‘shilishidan hosil bo‘lgan sakkiz qirrali yulduz, yulduzning o‘rtasida muhr uchun 25 mm diametrli oq aylana joylashgan.
 Varaqning yuqori qismi markazida lotin yozuvi bilan davlat tilida “Qayta tayyorlash haqida DIPLOM” so‘zlari bosiladi. Diplom ikki lotin harfi qisqartmasi — QT va olti raqamli sondan iborat tartib raqami bilan ta’minlangan. Barcha matn naqshli rastrdan iborat och pushti rang fonda bosib chiqariladi.
 Diplom:
 bosib chiqarishning ikki usuli — ofset va yuqori usuli;
 yorug‘lik vositasida nusxa ko‘chirishni qiyinlashtirish uchun ochiq ranglar;
 naqshli rastr;
 har xil rangli rastrlardan foydalanish yo‘li bilan turli ranglarni tashkil etish;
 maxsus qog‘ozlar;
 o‘zgaradigan raqamlardan iborat tartib raqami qo‘llangan holda oltita himoyaga ega. 
 Malaka oshirish haqida davlat namunasidagi sertifikat A4 formatli oq qog‘ozdagi varaqda ofset usulida besh xil rangdan foydalangan holda: matn uchun — qora rangda, rasmlar tasviri uchun — yashil, ko‘k, qizil ranglarda, fon uchun — och kul rangda bosib chiqariladi.
 Varaqning chap qismida chetidan 10 mm chekingan holda eni 32 mm bo‘lgan O‘zbekiston Respublikasi Davlat bayrog‘i tasvirlangan tasma joylashtiriladi. Tasmaning yuqori qismida diametri 30 mm bo‘lgan O‘zbekiston Respublikasi Davlat gerbi tasviri, past qismida esa — 35 mm o‘lchamli ikkita kvadrat qo‘shilishidan hosil bo‘lgan sakkiz qirrali yulduz, yulduzning o‘rtasida muhr uchun 25 mm diametrli oq aylana joylashgan.
 Varaqning yuqori qismi markazida lotin yozuvi bilan davlat tilida “Malaka oshirish haqida SERTIFIKAT” so‘zlari bosiladi. Sertifikat ikki lotin harfi qisqartmasi — MO va olti raqamli sondan iborat tartib raqami bilan ta’minlangan. Barcha matn naqshli rastrdan iborat och kul rang fonda bosib chiqariladi.
 Sertifikat:
 bosib chiqarishning ikki usuli — ofset va yuqori usuli;
 yorug‘lik vositasida nusxa ko‘chirishni qiyinlashtirish uchun ochiq ranglar;
 naqshli rastr;
 har xil rangli rastrlardan foydalanish yo‘li bilan turli ranglarni tashkil etish;
 maxsus qog‘ozlar;
 o‘zgaradigan raqamlardan iborat tartib raqami qo‘llangan holda oltita himoyaga ega.